Nok har Norge mange oliemilliarder, men atter i år må de se sig slået som verdens rigeste land af en lille stat, der satser benhårdt på finanssektoren.Hvert år udarbejder Verdensbanken en oversigt over, hvor rige de enkelte lande er målt efter bruttonationalprodukt per indbygger.Luxembourg topper listen med et bnp per indbygger i 2013 på 111.162 dollar (610.013 kr.). På de efterfølgende pladser ligger Norge med 100.819 dollar (553.254 kr.) og Qatar med 93.352 dollar (512.278 kr.).Danmark er det højest placerede land, der ikke får det meste af sin rigdom fra naturressourcer, finanssektoren eller gambling.Danmark er således rykket to pladser op på listen fra en niende til en syvende plads efter at have overhalet Bermuda og Kuwait. Vi står nu noteret for et bnp per indbygger på 58.930 dollar (323.384 kr.). Dermed ligger vi lige foran vores naboer fra Sverige og lige efter Australien.Den lille ø Macau har via en stor gamblingindustri kravlet op på fjerdepladsen med et bnp per indbygger på 91.376 (501.435 kr.). Her nyder man altså godt af, at kineserne i stigende grad har fundet smag for roulette, poker og black jack.